21 mai 2020

**COMUNICAT DE PRESĂ**

**Inspectorul general de stat, Mihai Nicolae Ucă, după vizita de lucru în Republica Federală Germania: Verificările în teren vor continua atât în România, cât și în Germania**

Inspectorul general de stat, Mihai Nicolae Ucă, a fost, în perioada 18 – 20 mai 2020, în vizită de lucru în Germania, alături de ministrul Muncii și Protecției Sociale, Violeta Alexandru, pentru a verifica condițiile de muncă ale cetățenilor români care muncesc ca lucrători sezonieri în agricultură.

Agenda vizitei de lucru a inclus întâlniri cu oficiali ai statului german: ministrul federal al Muncii și Afacerilor Sociale, Hubertus Heil, ministrul federal al Alimentației și Agriculturii, Julia Klockner, reprezentanți ai Ministerului Sănătății și Muncii din landul vestic Renania de Nord-Westfalia, discuții cu reprezentanții Uniunii Fermierilor Germani, precum și vizite la ferme agricole din landul Brandenburg și din orașul Bornheim, situat în landul Renania de Nord-Westfalia.

Vizita de lucru a debutat cu o întrevedere a delegației române cu reprezentanți ai Proiectului *Faire Mobilität/Mobilitate echitabilă*, organizație care, prin centrele de consiliere răspândite pe întregul teritoriu al Germaniei, se ocupă cu sprijinirea lucrătorilor mobili din Europa Centrală şi de Est care provin din state membre ale Uniunii Europene, în scopul impunerii drepturilor lor la salarii corecte şi condiţii de muncă echitabile pe piaţa muncii germane.

Temele comune de discuție abordate în toate întrevederile au avut în vedere principalele probleme cu care se confruntă cetățenii români care lucrează pe teritoriul Germaniei, în special în ceea ce privește aspectele legate de legislația muncii și de condițiile contractuale.

Ministrul Muncii și Protecției Sociale, Violeta Alexandru și inspectorul general de stat al Inspecției Muncii, Mihai Nicolae Ucă, au cerut informații privind contractele de muncă: modalitatea de acordare a salariului, perioada de preaviz, modalitatea de decontare a transportului dus-întors, asigurarea medicală, condițiile de cazare, precum și despre cele mai frecvente motive pentru care lucrătorii românii reclamă condițiile de muncă.

Scopul discuțiilor cu oficialii germani a fost găsirea unei soluții pentru lucrătorii români aflați într-o situație dificilă în această perioadă.

”Inspecția Muncii din România va continua, prin campanii de conștientizare și control, să îi informeze și să îi sprijine pe lucrătorii români, înainte de plecarea acestora din țară, cu privire la contractele de muncă pe care urmează să le semneze, în special în ceea ce privește prevederile obligatorii ale unui contract de muncă în străinătate. În acest sens, reamintesc că Inspecția Muncii a înființat o linie telefonică *Tel Verde:* **021.371.88.33, *Suport pentru cetățenii care vor să muncească în străinătate*,** și a alocat alte două linii telefonice directe (**021.302.70.52/ 021.302.70.53**). Recomand tuturor cetățenilor români care sunt în căutarea unui loc de muncă în străinătate să apeleze aceste numere de telefon pentru a fi îndrumați de inspectori de muncă de specialitate”, a declarat inspectorul general de stat, Mihai Nicolae Ucă.

De asemenea, Inspecția Muncii din România, împreună cu instituțiile germane omoloage vor continua să facă verificări în teren, atât în România, la firmele de plasare de forță de muncă, cât și în Germania, cu scopul de a preveni situații precum cea semnalată de lucrătorii sezonieri din ferma din Bornheim.



**Serviciul Comunicare**